**Årsberetning for 2014 for Remyra IL**

Styret i Remyra IL har i 2014 bestått av:

Rune Larsen leder (valgt for 1 år i 2014 – på valg)

Tore Ulvestad nestleder (valgt for 2 år i 2013 – på valg)

Monica Strid Buholdt sekretær (valgt for 2 år i 2013 – på valg)

Ove Lereggen kasserer (forlenget med ytterligere 1 år – på valg)

Eva Merethe Bjørk styremedlem med ansvar for medlemsregister (valgt for 2 år i 2014)

Styret har avholdt 6 styremøter i perioden.

Håndballstyret har vært nokså godt bemannet i hele 2014, og det vises til egen årsberetning fra leder Håvard Hindseth.

Fotballstyret har også i 2014 manglet bemanning i mange viktige verv, og det vises til egen årsberetning fra leder Ulf Kristian Aaring.

For hovedstyret har fokus også i 2014 vært daglig drift av idrettslaget. Av større ting som har skjedd kan nevnes at vi har etterfylt gummigranulat på kunstgressbanen for 100.000 kroner, og at andre del av spillemidlene til kunstgressbanen er tildelt, men ikke utbetalt enda.

**Medlemmer:**

Eldste lag har i 2014 vært G19 fotball, mens vårt yngste lag 2008 startet opp etter skolestart i august.

Aktive medlemmer i Remyra IL er ved årsskiftet (fjorårets tall i parentes):

Totalt 447 (338) – 209 jenter og 238 gutter

Håndball 159 (123) – 119 jenter og 40 gutter

Fotball 288 (215) – 90 jenter og 198 gutter (inklusive 22 spillere fortsatt registrert på A-laget)

Innføringen av Medlemsnett i 2012 har gjort jobben med fakturering av medlemmene mye lettere og oversiktlig. Men det fordrer at hvert enkelt medlem faktisk leser sin epost jevnlig, og også informerer Remyra IL nå de skifter epostadresser. Antallet purringer er fremdeles for høyt, og mange av disse purringene skyldes at idrettslaget opererer med utdaterte epostadresser. Noen har også opplevd at epost fra idrettslaget sorteres ut og forkastes som spam av feilinnstilt sikkerhetsprogram på pc’n sin.

**Økonomi:**

Driften av idrettslaget har også i 2014 gått med overskudd. Mange av enkeltlagene har til dels velfylte kontoer, og dette bidrar til å forsterke det positive inntrykket. Det vises for øvrig til regnskapet for 2014. Styret anser økonomien i Remyra IL som betryggende og solid.

Det var forventet at resten av spillemiddelbeløpet skulle bli utbetalt høsten 2014, sammen med Stjørdal kommunes bidrag på 179.000. Regnskap for byggingen av kunstgressbanen ble ferdigstilt i desember i fjor, og ligger til revisjon hos kommunerevisoren. En søknad om forskuddsutbetaling ble levert i tide for utbetaling i 2014, men saksbehandlingen av den er heller ikke ferdig i skrivende stund, 1. mars.

**Sportslig:**

Det er god aktivitet blant barn og ungdom i laget, både i idrettshaller og på Remyra stadion, og rekrutteringen blant de yngste er svært, svært god.

Etter hvert som spillerne blir eldre, ser man den klassiske trenden at spillerantallet etter hvert begynner å synke igjen fra ca 11 år og oppover. Denne trenden ser vi spesielt godt innen fotball, og kanskje ikke fullt så mye innen håndball akkurat nå.

Remyra IL er et grendelag som satser på bredde fremfor spissing, og må vi se det som naturlig at enkelte spillere vil velge å avansere til mer krevende treningsmiljøer etter hvert som tilbudet fra Remyra IL ikke strekker til lenger. Men siden vi sliter med å stille et stabilt 16-årslag i seriespill i fotballen, mener styret allikevel at denne avskallingen til tider kan være vel stor, og et fenomen klubben bør jobbe mer med.

Som et ledd i å tilrettelegge på en bedre måte innen fotballen, startet Remyra IL i 2013 en aktiv satsing på skolering av trenere og potensielle trenere gjennom kursene som tilbys av fotballkretsen. Remyra har også i 2014 deltatt med deltagere på en eller flere moduler i fotballkretsens C-kurs.

Fotballgruppas sportsplan legges frem i dag i revidert og revitalisert utgave, med det samme formål, å gjøre fotballen på Remyra IL mer ensartet og forutsigbar, attraktiv og langsiktig.

Remyra IL hadde ikke seniorlag i fotball i 2014.

**Anlegg/banekomite:**

Kunstgressbanen og området rundt har også i 2014 vært et flott samlingspunkt for barn og unge i nærmiljøet. Baneanlegget gir oss god kapasitet til trening og kamper, men likevel oppleves det som om kapasiteten til tider er sprengt mandag-torsdag i kampsesongen, mens den står praktisk talt ubrukt fredag-søndag. Styret valgte på grunn av lite treningsønsker å la banen snø ned i desember og januar denne sesongen, men på grunn av lite snø var den i praksis åpen nesten hele perioden.

Det vintervedlikeholdet som var på kunstgressbanen ble også våren 2014 utført på en utmerket måte av Inge Dullum! Nå i høst har Dullum bidratt til opplæringen av vår nye brøyter Ben Ronny Bjørnås.

Remyra IL vil takke Inge Dullum for utrettelig innsats for Remyra IL gjennom mange år.

Gressbanen har også i 2014 vært holdt i meget god stand, men den brukes mindre og mindre for hvert år som går. For å kunne forsvare ressursbruken på gressbanen, er det styrets ønske at flere lag benytter seg av naturgress når det er mulig. Gamle dagers svært strenge regime rundt bruken av gressbanen forsvant med åpningen av kunstgressbanen. Gressbanen er alltid åpen for alle!

Det ble gjennomført to store dugnader med fokus på rydding og generelt vedlikehold i 2014. Det planlegges på tilsvarende i 2015. Banekomiteen har vært tilfredsstillende bemannet i 2014, men det trengs flere gode hjelpere i 2015.

**Frivillighet:**

Remyra IL har som mange andre lag og foreninger utfordring med å finne frivillige til å bemanne fellesfunksjonene i styrene og i alle komiteene. Vi er ikke flere medlemmer totalt enn at alle før eller siden må ta et verv for fellesskapet.

Det lyktes oss ikke å skaffe en ny kasserer ved valget i 2014, ei heller tilstrekkelig bemanning av fotballstyret, ingen arrangementskomite og ingen valgkomite. Det ble gjort forsøk på å holde nytt valg i mai og i juni, uten suksess.

Resultatet ble at fotballstyret fremdeles er nødt til å fokusere kun på de aller mest nødvendige oppgavene, at Remyra IL for første gang i sin historie ikke stilte opp på Fest i Natt under Stjørdalsdagene, at kasserer nå har fullført sitt andre år på overtid, og at styret for dette årsmøtet har vært nødt til å være sin egen valgkomite. Slik skal det ikke være. Remyra IL sliter på denne måten ut de ressurspersonene som stiller opp frivillig, med det resultat at det blir enda vanskeligere å finne nye kandidater.

Det henstilles nok en gang til at flere engasjerer seg for å bemanne de vervene vi trenger å ha bemannet, slik at arbeidet med å drifte Remyra IL kan fordeles på et fornuftig antall hender. På den måte kan vi også få til en god rotasjon i bemanningen av alle verv.

På vegne av styret i Remyra IL

Rune Larsen